和張季長少卿塵外亭韻
作者：袁說友
朝代：宋

paragraphs: 金城玉壘雄西邊，雲崖凜凜摩蒼天。
環城萬井四十里，無處著眼江頭煙。
我來登臨重嘆息，搜索勝景披雲巔。
結亭百雉上南郭，山川映带圍桑田。
春風城南細麥好，夏雨城北圓荷鮮。
長瀾四溢去不斷，茂林百種森當前。
朝光下卷西山霧，界天一白如鎔甄。
兩年寂寞誰知己，一日邂逅詩中仙。
品題印可喜所遇，瀾翻筆下源流泉。
平山醉翁何以重，一詞一記垂千年。
於今塵外已獨步，壯觀絕致誰爭妍。
癡兒莫苦簿書債，一笑亭上應忘筌。
春來花柳賸遨樂，念我一舸方東遄。
甘棠遺愛定無有，赤壁懷去猶能全。
他年吳蜀問安好，簡繒各寄滄浪篇。